<classify> MBARAKA Kolomela 37 mnunuzi wa vyuma chakavu mkazi wa Msangani wilayani Kibaha mkoani Pwani, amekufa baada ya kulipukiwa na chuma inayodhaniwa kuwa bomu. Aidha katika tukio hilo, watu wawili wamejeruhiwa ambao ni Fatuma Likupila 61, mkazi wa Msangani na Shomary Athuman umri kati ya miaka 24 na 26 mkulima wa Msangani. Akizungumza na waandishi wa habari jana mjini Kibaha, Kamanda wa Polisi mkoani Pwani, Wankyo Nyigesa alisema tukio hilo ni la Septemba 20 mwaka huu majira kati ya saa 4 na saa 5 asubuhi eneo la Msangani. Nyigesa alisema kuwa marehemu ni mnunuzi wa vyuma chakavu na alipofika kwa Rajab Nyangare 50, ambaye naye ni muuzaji wa vyuma chakavu, marehemu alianza kuvichambua na kuvitoa upande mmoja na kuviweka upande mwingine ndani ya jengo ambalo halijaisha Pagala mali ya Nyangare.Wakati marehemu na akiendelea kuchambua vyuma hivyo ulitokea mlipuko mkubwa uliosababisha kifo cha marehemu na majeruhi hao watatu ambao walikuwa jirani,alisema Nyigesa. Alisema kuwa jeshi la polisi kwa kushirikiana na Jeshi la Ulinzi wa Wananchi Tanzania JWTZ, wameokota vipande vitano vya chuma chakavu, vidhaniwavyo kuwa ni mabomu na vimechukuliwa kwa ajili ya uchunguzi.Kwa upande wa majeruhi Likupila amepata majeraha kichwani, na masikio na alipelekwa Hospitali ya Rufaa Tumbi na baadaye Hospitali ya Taifa Muhimbili kwa matibabu zaidi na hali yake ambayo ni mbaya, alisema Nyigesa.Aidha alisema kuwa Athuman amepata majeraha tumboni na kwenye paja na anaendelea na matibabu hospitali ya Tumbi kwa ajili ya matibabu zaidi.Polisi inasisitiza wananchi kuacha tabia ya kuokota vyuma na kuhifadhi majumbani bila ya kuchukua tahadhari na bado wanaendelea kumtafuta mmiliki wa vyuma chakavu, ambaye ametoweka eneo la tukio, lengo ni kumhoji kupata uhalali wa leseni yake ya ununuzi wa vyuma chakavu na mlipuko,alisema Nyigesa.  <topic>: kitaifa 